Ajo blanco: Η περίφημη κρύα σούπα με αμύγδαλα από την Ανδαλουσία
Δροσερή, αρωματική, εξαίσια ανδαλουσιανή σούπα που μοσχοβολάει καλοκαίρι. Γαρνίρουμε με σταφύλια ή βερίκοκα αναλόγως εποχής.
4 φλιτζ. τσαγιού αγγούρια μικρά (χωρίς τη φλούδα), σε κύβους, 1 φλιτζ. τσαγιού ρόγες λευκού σταφυλιού κομμένες στη μέση (χωρίς κουκούτσια) ή φρέσκα βερίκοκα, σε φέτες, 1½ φλιτζ. ψωμί χωρίς κόρα, σε κυβάκια, 3/4 φλιτζ. τσαγιού αμύγδαλα λευκά, καβουρδισμένα σε αντικολλητικό τηγάνι χωρίς λιπαρή ουσία για 3-4 λεπτά, 4 σκελίδες σκόρδο, ψιλοκομμένες, 3/4 φλιτζ. τσαγιού στραγγιστό γιαούρτι, 60 ml ελαιόλαδο, 30 ml ξίδι από σέρι ή από κόκκινο κρασί, 30 ml ξίδι από λευκό κρασί, 1/2 κουτ. γλυκού μέλι, αλάτι χοντρό, 2 φρέσκα κρεμμυδάκια, ψιλοκομμένα, Μερικές ρόγες λευκού σταφυλιού κομμένες στη μέση ή 3 ξερά βερίκοκα, ψιλοκομμένα, 1 καυτερή πιπερίτσα, ψιλοκομμένη, χειροποίητα κρουτόν (προτιμότερο σκορδάτα)
Για να φτιάξουμε την ισπανική κρύα σούπα Ajo blanco, ανακατεύουμε σε ένα μπολ, το αγγούρι, τα φρέσκα βερίκοκα, το ψωμί, τα αμύγδαλα, το σκόρδο και 1 κουταλιά της σούπας χοντρό αλάτι. Σκεπάζουμε με μεμβράνη και βάζουμε στο ψυγείο για 12 ώρες (μπορούμε να το αφήσουμε μέχρι και 24 ώρες).Ρίχνουμε το περιεχόμενο του μπολ μαζί με τα υγρά που θα έχει βγάλει στον πολυκόφτη και χτυπάμε πολύ καλά.Περνάμε από ψιλή σήτα και ρίχνουμε σε μεγάλο μπολ. Προσθέτουμε το γιαούρτι, τα 2 είδη ξιδιού, το μέλι και το ελαιόλαδο και ανακατεύουμε καλά με σύρμα χειρός. Δοκιμάζουμε στο αλάτι.Σκεπάζουμε και βάζουμε στο ψυγείο για τουλάχιστον 30 λεπτά πριν σερβίρουμε. Μπορούμε να το κρατήσουμε στο ψυγείο μέχρι και 12 ώρες.Σερβίρουμε τη σούπα κρύα σε μπολ, σε κούπες ή σε ποτήρια, με το φρέσκο κρεμμυδάκι, το ξερό βερίκοκο, την καυτερή πιπεριά και τα κρουτόν.
Αγγούρι,Αμύγδαλα,Βερίκοκα,Χορτοφαγικά